Educația juridică trebuie să înceapă încă din perioada școlii, din momentul în care cunoștințele acumulate le permit copiilor să abordeze noțiuni abstracte în raport cu fenomene întâlnite în societate.



Pornind de la această viziune, Asociația Digital Bridge (EURACTIV.ro) și Centrul Român de Politice Europene (CRPE) au creat mai multe animații scurte care, folosind un limbaj ușor de înțeles, introduc copiii în universul conceptelor precum stat de drept, egalitate în fața legii, independența justiției, corupție sau captura statului.



Animațiile dezvăluie copiilor lumea fantastică a Orășelului Mecanic, situat în Ținutul Distracției, populată de personaje neobișnuite precum roboți, obiecte și animale însuflețite care au activități identice cu ale noastre. Peripețiile personajului central, RULO (Rule of Law), un roboțel cuminte de 12 ani, descriu situații simple, traduse pe înțelesul tuturor, dar care ascund lecții despre natura și importanța conceptelor amintite.



Proiectul Captura Statului explicată pentru copii prin animații/Explaining state capture to school pupils through smart animations se adresează copiilor din clasele V-VIII din România, dar resursele sale sunt deschise tuturor celor interesați de explicații simple privind noțiuni juridice, adesea întâlnite în spațiul public.